
Gjendiktet av Sindre Andersen



«Svårast är vargtimmen mellan tre och fem. Då kommer dämonerna: grämelsen, ledan, rädslan, olusten, ursinnet. Det lönar sig inte att trycka ner dem, då blir de värre.»

Ingmar Bergman

«Fra sengen kunne man se at den var riktig innstilt på fire; den hadde sikkert ringt også.»

Franz Kafka

«Well it’s four in the morning by the sound of the birds I’m starin’ at your picture, I’m hearin’ your words»

Bob Dylan

«At 4:48 when sanity visits

For one hour and twelve minutes

I am in my right mind

When it has passed I shall be gone again»

Sarah Kane

«the loneliness of death came upon me

(at 4 A.M., for an instant)»

Ezra Pound

«mirrors at 4 a.m.

Cast no image»

Charles Simic

«Ingen har det bra klokken fire om morgenen. Hvis maur har det bra klokken fire om morgenen – må vi gratulere maurene. Og la klokken bli fem hvis vi skal leve videre.»

Wisława Szymborska


1
Kvistleiligheten


Canto I

Det kommer til å finnes mennesker, og de kommer til å dytte

verden framover.

I dag har det blitt kveld, vi bygger politistasjon av Lego

og ser på Cars.

I dag fortjener ikke verden å bli dyttet noe lenger fram enn det.

I dag har vi ikke sett sola sprelle i kramper

oppe på himmelen. Det er som om sola ikke har eksistert.

I dag har ikke Gud vært begrepet vi måler

smerten vår med, slik John synger.

Kanskje kunne det ha målt solas smerter og rykninger,

jeg vet ikke. For oss har det bare vært

politistasjonen som langsomt har tatt form,

uten noen sol over seg til å sabotere

planene våre.

Det vi trenger er en Lego-sol til å skinne, uten noe alternativ,

over et Lego-intet. Unge Lego-bønder

fra et Lego-Galilea

til å ta på seg alle Lego-synder og alt Lego-slagg.

Det vi trenger er Lego-barn som synger:

«I skyggen av Lego-korset, der satt vi og gråt»

Og en Lego-Lennon til å synge om

Lego-guder og Lego-begreper og Lego-smerter.

Først da vil sola sprelle i lykkelige

kramper. Først da vil verden fortjene

å blir dyttet framover.

I dag har det blitt kveld, vi bygger politistasjon av Lego

og ser på Cars. Melka står

og blir varm i det hvite blikkruset.

Ingenting, jeg overdriver ikke – ingen verdens ting

kan dytte oss framover.

